Napier staproete | Xplorio Gansbaai
“Lede van die Strand-Veld Voetslaanklub het verlede maand in die natuurskone Napier-omgewing gestap,” vertel Roelof Diener. “Dit was ‘n besonder mooi, helder en windstil dag en ons was so 10 stappers wat die klimroete aangedurf het, met Con van Eyssen as stapleier.”
Roelof sê die Grootberg Voetslaanroete begin by die kommunikasietoring en, alhoewel die bord te vertelle het dat dit 8km is en tot 3 ure kan duur, het die baie “oppe en affe” die stappers vir byna 4 ure besig gehou. Hy beskryf dié roete as die moeite werd en baie lekker. Daar was ook heelwat Proteas in blom wat hulle nie andersins te siene sou kry nie. Eerskomende Saterdag, 7 Junie word die pragtige Witvoetskloofroete aangepak. Die roete begin op die private landgoed agter die berge van Grootbos Privaat Natuurreservaat. Die mooi roete vorm deel van die voetslaanroetes wat daar agter die berge gemaak is. Baie moeite is gedoen om voetslaners tot diep in die kloof te neem en om verby watervalle te stap (en te rus). Die inheemse woud met groot inheemse bome is uit ‘n ander wêreld. Ná die houtbruggies en duidelike paadjie, begin die moeisame uitklim teen die berghang.
“Jy moet goeie stapskoene (verkieslik stewel tipe skoene, om jou enkels te beskerm oor die ruwe terrein) aantrek. Bring eie water en eetgoed saam. Soos ons ouer word, is die balans ook meer problematies. Hiervoor het ek geleer dat ‘n wandelstok of kierie die stappery nog makliker maak,” sê Roelof. Die groep vertrek 8:00 vanaf die Toerismekantoor op Gansbaai Superspar se parkeerterrein. ‘n Donasie moet saamgebring word vir die persoon met wie jy saamry, asook ‘n ekstra donasie tot die instandhouding van hierdie pragtige wandelroete wat die Strand-Veld Voetslaanklub mag gebruik. “Ons dank gaan aan die trustees van die eiendom en dan veral ook teenoor Shaun Privett wat toestemming daartoe verleen het,” sê Roelof.
Die stapleier is Otto Boysen (028-384-1309 of 083-654-7540). Indien die reën die stappery verhoed, word die uitstappie na die volgende Saterdag uitgestel.
Foto: ‘n Pragtige en natuurskone deel op die Napierstaproete. Foto: Roelof Diener